**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 05 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцын үйл ажиллагаа эрхлэх журам"-ын дагуу жуулчны байр сууцын үйлчилгээ эрхлэгчдээс 5 дугаар сарын байдлаар нийт 26 санал хүсэлт, ирсэн /төрийн үйлчилгээний нэгдсэн төвд хандаж албан бичгээр 21, иргэнээс 5 хүсэлт/ ба стандартын шаардлага хангасан 1 иргэн, 21 ААН-д үйл ажиллагаа эрхлэх зөвшөөрөл олгосон. Стандартын шаардлага хангаагүй 4 иргэнд хугацаатай үүрэг даалгавар өгч, стандартын үзлэгт хамрагдах хүсэлтэй 4 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Нийслэлийн Засаг даргаар ахлуулсан хөгжлийн бэрхшээлтэй иргэдийн зөвлөлөөс өгсөн үүрэг даалгаврын дагуу хөгжлийн бэрхшээлтэй иргэдийн үйлдвэрлэсэн бүтээгдэхүүнийг борлуулах зах зээлийн судалгааг хийж, “Шударга худалдаа, жуулчны мэдээллийн цэг” /Tourist information and Fair trade center/-ийг олон улсын жишгийн дагуу байгуулах төслийг боловсруулан байршлын судалгааг хийж 2016 оны 04 дүгээр сарын 21-ний өдөр Дүнжингарав нэг цэгийн үйлчилгээний төвд зохион байгуулагдсан нийслэлийн удирдлагын зөвлөлийн хурлаар дэмжигдсэний дагуу “Шудрага худалдаа, жуулчны мэдээллийн цэг” байгуулах тухай нийслэлийн Засаг даргын А/394 дүгээр захирамжийг батлуулав. Захирамжийн дагуу “Улаанбаатар Аялал жуулчлалын холбоо” ТББ-тай хууль журамд нийцүүлэн гэрээ байгуулж “Шудрага худалдаа, жуулчны мэдээллийн төв”-ийн үйл ажиллагааг хариуцуулав. Төвийн үйл ажиллагааны төсвийн зардлыг “Найрсаг Улаанбаатар” хөтөлбөрийн батлагдсан төсвөөс санхүүжүүлж нийт 14.174.556 төгрөгийг нийслэлийн Засаг даргын Тамгын газрын даргаар батлуулав.

3/ Нийслэлийн Засаг даргын 2016 оны А/51, А/103 дугаар захирамжуудын дагуу “Найрсаг Улаанбаатар” хөтөлбөрийн хүрээнд 2016 оны 06 дугаар сарын 04-ны өдөр зохион байгуулагдах “Улаанбаатар Марафон 2016” олон улсын гүйлтийн тэмцээн, “Улаанбаатар Марафонд нэгдэцгээе” аяны хүрээнд тус газраас дараах ажлуудыг хийж гүйцэтгэв. Үүнд:

* Тус аяны хүрээнд зохиогдох арга хэмжээнүүдийн талаарх мэдээллийг байгууллагын фейсбүүк цахим хуудсаар давхардсан тоогоор нийт 12.000 иргэдэд хүргэв. Мөн “Найрсаг Улаанбаатар” бизнес уулзалтын үеэр “Улаанбаатар Марафон” арга хэмжээний бүртгэлийг явуулж, 300 орчим аялал жуулчлалын байгууллагуудад дэлгэрэнгүй мэдээллийг өгөв.
* Байгууллага хамт олноороо 05 дугаар сарын 07-ны өдөр Улаанбаатар – Зайсан – Тэнгэр хад чиглэлийн маршрутаар ууланд алхлаа. Энэ чиглэл нь Богдхан уулын явган аяллын үндсэн 5 маршрутын нэг бөгөөд нийт 6,4км зайтай. 2013 онд Соёл, спорт, аялал жуулчлалын яамнаас 20 сая төгрөгийн төсөвтэйгөөр амралтын цэг, тэмдэг тэмдэглэгээ хийж тохижуулж байсан тус чиглэлийн жимийг дахин сайжруулах шаардлагатай болсон байна.
* Тус газрын ажилтнууд марафон гүйлтэд энэ сарын 04-ны өдөр оролцохоор бэлтгэлийг хангаад байна.

4/ Нийслэлийн Засаг даргын 2016 оны A/326 дугаар захирамжийн дагуу 2016 оны 05 дугаар сарын 05-09-ний өдрүүдэд БНСУ-ын Сөүл хотод зохион байгуулагдсан “Seoul Friendship Fair-2016” олон улсын соёл урлаг, аялал жуулчлалын үзэсгэлэнд Нийслэлийн аялал жуулчлалын газар, Нийслэлийн Соёл урлагийн газар, Нийслэлийн Улаанбаатар чуулгын уран бүтээлчид, нийт 20 хүний бүрэлдэхүүнтэй баг оролцон Улаанбаатар хотоо сурталчилсан ба соёл урлагийн наадамд Нийслэлийн Улаанбаатар чуулгын уран бүтээлчид уран бүтээлээ толилуулан үзэгч олноос өндөр үнэлгээг аван тэргүүлэв. Мөн БНСУ-д суугаа Монгол Улсын Элчин сайдын яам, Улаанбаатар хотын төлөөлөгчийн газарт Улаанбаатар хотын сурталчилгааны хэвлэмэл материалыг сурталчилгаанд ашиглуулахаар хүлээлгэн өгөв. Тус арга хэмжээнд 13 хотын 180 гаруй төлөөлөгчид, уран бүтээлч оролцов.

5/ Mонголын үндэсний агаарын тээвэрлэгч МИАТ ХК-тай Улаанбаатар хотыг сурталчлах чиглэлээр хамтын ажиллагааны санамж бичиг байгуулав. Үүний дагуу “Блю скай” агаарын худалдаанд “Жуулчин карт” үйлчилгээг нэвтрүүллээ. Жуулчин картны гол зорилго бол Монгол Улсын нутаг дэвсгэрт гадаадын банк, санхүүгийн байгууллагын картаар төлбөр тооцоо гүйцэтгэх сүлжээ хязгаарлагдмал, өндөр шимтгэл, хураамж төлөх, ханшийн зөрүүнээс алдагдал хүлээх зэрэг гадаад жуулчдад тулгардаг төлбөр тооцооны бэрхшээлүүдийг шийдвэрлэх, жуулчдыг бэлэн мөнгөний эрсдэлээс хамгаалах, аюулгүй аялах нөхцөлийг бүрдүүлэхэд оршино.

6/ Үйлчилгээний болон хотыг соёлыг дэлгэрүүлэх “Найрсаг Улаанбаатар” нийгмийн аяны хүрээнд Нийгмийн хөгжлийн гарц ТТБ байгууллагатай хамтран “Яагаад” цуврал нэвтрүүлгийн “Xотын соёл ба аялал жуулчлал” сэдвээр Чикаго хот болон Улаанбаатар хотын талаарх нэвтрүүлгийн зураг авалтын ажлыг хийж гүйцэтгээд байна. Энэхүү дугаарт Нийгмийн хөгжлийн асуудал хариуцсан орлогч дарга Ц.Энхцэнгэл, Нийслэлийн Аялал жуулчлалын газрын дарга Э.Баттулга нар оролцон Улаанбаатар хотын аялал жуулчлалын хөгжил, алсын хараа, бодлого төлөвлөлтийн талаар дэлгэрэнгүй ярилцав.

7/ Жи Си Ай Монгол ТББ-тай хамтран хэрэгжүүлж буй “Smiling Mongolia” төслийн хүрээнд “Инээмсэглэх Монгол” фэйсбүүк хуудсыг нээн хотын залуусын төлөөлөл болсон үлгэр жишээч залуусын уриалгыг 8500 гаруй дагалдагчид хүргээд байна. Мөн VFR жуулчдыг татах "Манайд ирээрэй" төслийн хүрээнд АСПАК-2016 олон улсын залуучуудын чуулганд Улаанбаатар хотоо сурталчлахаар бизнес чиглэлийн жуулчдад зориулсан хотын танилцуулга брошурыг англи хэлээр гаргав.

8/ БНСУ-ын Чэжү хотын Аялал жуулчлалын газар, Чэжү хотын Аялал жуулчлалын холбоо, Чэжү олле корпорацитай хамтран солонгос жуулчдын дунд түгэн дэлгэрч байгаа “Олле трэйл” явган аяллын замыг БНСУ-ын Чэжү хотын санхүүжилтээр Улаанбаатар хотын орчимд байгуулж, тэмдэгжүүлэлт хийхээр болов. 2016 оны 6 дугаар сард хамтын ажиллагааны гэрээг байгуулахаар тохиролцон бэлтгэлийг хангаж байна.

9/ Үндэсний номын санд хүсэлт хүргүүлэн, уулзалт хийсний дагуу 2016 оны 5 дугаар сараас эхлэн тус номын сангийн Үнэт ховор номын музей нь иргэд жуулчдад Даваа-Баасан гарагуудад 09:00-17:00 цагийн хооронд нээлттэй ажиллах болов. Тур оператор компаниудын захиалгыг ажлын нэг хоногийн өмнө авч баталгаажуулан үзүүлэхээр болсон ба төлбөр нь 3000 төгрөг байхаар тогтов.

10/ Үндэсний аялал жуулчлалын “Улаанбаатур” үзэсгэлэнг зохион байгуулах бэлтгэл ажлыг хангаж байна. 5 улс, 9 аймаг, улсын тусгай хамгаалалттай газар нутгууд, гадаад аяллын компаниуд, жуулчны бааз, амралтын газрууд, тээвэр, даатгал, банк, аяллын техник хэрэгслийн компаниуд, аяллын клубүүд, аялал, амралттай холбоотой худалдаа, үйлчилгээ эрхлэгч 50 гаруй байгууллага үзэсгэлэнд оролцох юм.

11/ Найрсаг Улаанбаатар” хөтөлбөрийн хүрээнд НЗДТГ, Нийслэлийн Аялал жуулчлалын газраас “Болзошгүй гамшиг ослын үеийн бэлэн байдлыг хангах, яаралтай тусламжийг зөв, чанартай үзүүлэх нь” сургалтыг Монголын яаралтай тусламжийн хөгжлийн нийгэмлэгтэй хамтран зохион байгуулав. Нийт 31 удаагийн сургалтад зочид буудал, дэн буудал, амралтын газар, жуулчны бааз, Улаанбаатар хотын цагдаагийн газрын олон нийтийн болон хэв журмын цагдаа, Монголын хөтөч тайлбарлагчдын холбооны хөтөч, тайлбарлагчид, хэвлэл мэдээллийн байгууллагын нийт 709 хүн хамрагдаж, сургалтын шалгуур хангасан 615 хүнд “Амилуулах суурь тусламж үзүүлэгч” үнэмлэхийг гардуулав. Сургалтын үеэр нийслэлийн Аялал жуулчлалын газраас Улаанбаатар хотын аялал жуулчлалын эрсдлийн менежментийн төлөвлөгөөний талаар мэдээлэл хийж, сургалтад хамрагдсан иргэдэд гарын авлага, материалаар хангав.

12/ Найрсаг Улаанбаатар-Соёлтой такси” сургалтыг Аялал жуулчлалын ур чадварын мэргэжлийн сургууль, Монголын такси үйлчилгээ эрхлэгчдийн холбоотой хамтран 2016 оны 05 дугаа сарын 31-ний өдөр Иргэний танхимд зохион байгууллаа. Таксины жолооч нарын харилцаа, ёс зүй, зорчигчдын аюулгүй байдал, эрүүл ахуйн асуудлыг хөндсөн сургалтад такси үйлчилгээний 12 компанийн 300 гаруй жолооч хамрагдав. Сургалтад хамрагдсан жолооч нарт нийслэлийн Аялал жуулчлалын газраас гаргасан англи хэлний ярианы гарын авлага, Улаанбаатар хотын сурталчилгааны материалуудыг тараалаа.

13/ Жуулчны аюулгүй байдлыг хангах зорилгоор Улаанбаатар хотын цагдаагийн газар, Монголын оюутны холбоотой хамтран Оюутан цагдаа” сургалтыг 2016 оны 06 дугаар сарын 06-08-ны өдрүүдэд зохион байгуулахаар бэлтгэл ажлыг хангаж ажиллаж байгаа ба сургалтад англи хэлний шалгалтад тэнцсэн 100 оюутан хамрагдана.

14/ Улаанбаатур үзэсгэлэнгийн үеэр аймаг, нийслэлийн аялал жуулчлалын мэргэжилтнүүдэд зориулсан сургалтыг зохион байгуулахаар бэлтгэлийг ханган ажиллаж байна. Сургалтыг 2016 оны 06 дугаар сарын 05-ны өдөр Үндэснийн цэцэрлэгт хүрээлэнгийн Эко танхимд Аялал жуулчлалын ур чадварын мэргэжлийн сургуультай хамтран зохион байгуулахаар төлөвлөж байна.

15/ Улаанбаатар хотын ЗАА-наас хэрэгжүүлж байгаа хотын төвийн гудамжны уулзваруудад мэдээллийн тэмдэгт байрлуулах ажлын хүрээнд монгол нэршлийг галиглаж бичих, англи хэл рүү хөрвүүлэхэд аялал жуулчлал эрхлэгчид, түүхч эрдэмтэд, хэл шинжлэлийн хүмүүсийн саналыг тусгаж, 52 гудамжийн нэршлийг англи хэл рүү галиглан хөрвүүлж албан бичгээр холбогдох газарт хүргүүлэв.

16/ Жуулчин картын брэндингийн ажлыг эхлүүлэн Модус студи ХХК-тай хамтран Улаанбаатар хотын өнгө төрхийг илэрхийлсэн шинэлэг дизайн бүхий Travel card сэтийг хийв. Үүнд хөнгөлөлтийн ном, картын дизайн, биллборд дизайн гэх мэт ажлууд багтаж байна. Жуулчин карт гаргахтай холбогдуулан Төрийн банктай хамтран ажиллах гэрээг байгуулж, картын үйлчилгээнд хамрагдах 100 гаруй байгууллагуудтай холбоо тогтоох ажиллаж байна.

17/ Нийслэлийн албан татварын тухай хууль батлагдсантай холбогдуулан нийслэлийн жуулчдын тоо, аялал жуулчлалын салбарын орлогыг тооцох аргачлал боловсруулах ажлын хэсгийг нийслэлийн Засаг даргын 2016 оны А/184 дүгээр захирамжаар байгууллаа. Тус ажлын хэсэгт нийслэлийн Татварын газар, Статистикийн газар , Аялал жуулчлалын газар, НЗДТГ-ын Санхүү, төрийн сангийн хэлтэс, Монголын Зочид буудлуудын холбооны төлөөлөл ажиллаж байна.

18/ Нийслэлийн Засаг даргын "Нийслэл, дүүргийн өмчийн эд хөрөнгийн үзлэг, тооллогын ажлыг зохион байгуулах тухай" 2016 оны А/298 дугаар захирамж гарсан. Захирамжийн дагуу тус газрын даргын 2016 оны А/48 дугаар тушаалаар эд хөрөнгийн тооллого хийх комисс байгуулан үндсэн хөрөнгө, материал тоолох ажлыг 2016 оны 05-р сарын 12-16-ны өдрүүдэд зохион байгуулж, газрын дарга болон мэргэжилтнүүд нийт 20 албан хаагчийн эд хөрөнгөд нэгдсэн тооллого хийв. Тус газрын нийт эд хөрөнгийг Өмчийн харилцааны газрын автомат тооллогын системээс гаргасан бүртгэлийн дугаараар дахин хаягжуулж албан хаагчдын эзэмшиж байгаа хөрөнгийг данс бүртгэлтэй тулгалт хийн ажиллав.

19/ Тус газрын Төлөвлөлт хариуцсан мэргэжилтэн 2016 оны 05 дугаар сарын 23-27-ны өдрүүдэд БНСУ-ын Жэжү хотод Тогтвортой аялал жуулчлал сэдэвт сургалтад хамрагдав.

20/ Жуулчны мэдээллийн төвөөр 5 дугаар сард нийт гадаадын 69 жуулчин, 26 иргэн, ААНБ-д мэдээлэл өгч ажиллаа.

21/ Тус газарт дээд газраас 7, бусад газраас 99 албан бичиг ирснээс хариутай 4 бичгийг 100% шийдвэрлэсэн. Үлдсэн 44 бичиг нь хариугүй бичиг байна.

22/ Үндсэн үйл ажиллагааны чиглэлээр 11, явуулсан бичиг 33, боловсон хүчний чиглэлээр 7 нийт 51 албан бичгийг бүртгэн бланкан дээр буулган баримтжуулж, хүргүүлсэн.

23/ Шилэн дансны цахим хуудсанд хөрөнгө гаргахтай холбоотой 5 дугаар сарын 2 тушаал, 4 дүгээр сарын 5 тушаал, 1 дүгээр сарын 3 тушаал, нийт 10 тушаал орууллаа.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

 МЭРГЭЖИЛТЭН Б.АМАРЗАЯА

огноо....................................